Partiene på Stortinget, minus SV og Frp, blitt enige om å ta inn 8 000 ekstra kvoteflyktninger fra Syria på tre år.

Disse fordeler seg som følger:

500 ekstra flyktninger i år slik at det samlede antall kvoteflyktninger fra Syria i år blir 2 000.

3 000 kvoteflyktninger fra Syria i 2016.

3 000 kvoteflyktninger fra Syria i 2017.

80 millioner kroner settes av i statsbudsjettet for 2015 som ekstra støtte til mottak, bosetting og integrering i kommunene.

Partene har også blitt enige om å øke bevilgningene til nærområdene med 250 millioner kroner i år. Disse skal dekkes gjennom en omprioritering på årets budsjett.

Samtidig er man enige om at Norge skal gi 1.5 milliarder kroner til hjelp i nærområdene neste år.

Det er også enighet om å gi 50 millioner i ekstra tilskudd til kommunene, og å stille ytterligere 30 millioner kroner til disposisjon for kommunene gjennom Husbanken.

Skal diskuteres i parti-gruppene

Rett etter møtet de parlamentariske lederne i Høyre, Venstre, KrF, Senterpartiet, Ap og Miljøpartiet de Grønne hadde blitt enige om avtalen, sa Trond Helleland i Høyre at avtalepunktene nå skal diskuteres i gruppemøtene til de respektive partiene.

Det ble også innkalt til pressekonferanse på Stortinget på ettermiddagen der avtalen ble lagt fram.

Parlamentarisk leder Knut Arild Hareide i KrF sa han var fornøyd med at forhandlingene ble sluttført.

– Jeg tror at nettopp det at regjeringen og Høyre er med på avtalen har stor betydning. Tenk på en flyktning som kommer til Norge og hører at regjeringen ikke er med på avtalen. Dette er en veldig god og offensiv avtale som jeg gleder meg til å legge fram for min stortingsgruppe, sa Hareide etter møtet.

Ap-leder roste Høyres representant

Også Ap-leder Jonas Gahr Støre var fornøyd med at partene nå har blitt enige.

– Dette er ikke en type sak hvor man bruker flertallet til å instruere en motvillig regjering. Man jobber med dem, tar den tiden man trenger, sier Jonas Gahr Støre som berømmer Helleland for hans måte å takle forhandlingene på.